TSTH หั่นเป้ายอดขายปี 60/61 เป็น 1.2 ล้านตัน คาดปิดดีลขายเตาถลุงให้อินเดียก.ย.นี้
TSTH หั่นเป้ายอดขายปี 60/61 (เม.ย.60-มี.ค.61) เป็น 1.2 ล้านตัน ทรงตัวจากปีก่อน จากเดิมคาดโต 8-10% จ่อปิดดีลขายเตาถลุงให้บริษัทในอินเดียก.ย.นี้
16 ส.ค. 2560

นายราจีฟ มังกัล กรรมการผู้จัดการใหญ่ บริษัท ทาทา สตีล (ประเทศไทย) จำกัด (มหาชน) หรือ TSTH เปิดเผยว่า บริษัทปรับเป้ายอดขายในงวดปี 60/61 (เม.ย.60-มี.ค.61) เป็น 1.2 ล้านตัน ทรงตัวจากปีก่อนที่มียอดขาย 1.26 ล้านตัน จากเดิมคาดว่าจะเติบโต 8-10% เนื่องจากความต้องการใช้เหล็กในประเทศลดลง โดยคาดว่าความต้องการเหล็กทั้งปีนี้จะลดลงราว 15-16% จากปีก่อน
ในงวดไตรมาส 2 ของปี 60/61 (ก.ค.-ก.ย.) คาดว่าจะมียอดขายอยู่ที่ 3 แสนตัน เพิ่มขึ้นจากงวดไตรมาส 1 ปี 60/61 (เม.ย.-มิ.ย.) ที่มียอดขาย 2.76 แสนตัน เนื่องจากเป็นช่วงที่มีวันหยุดยาวต่อเนื่อง ขณะที่คาดว่างวดครึ่งปีหลังความต้องการเหล็กจะสูงขึ้นจากงานก่อสร้างโครงการขนาดใหญ่ของภาครัฐ
ขณะที่ราคาขายจะเพิ่มขึ้นตามราคาวัตถุดิบที่สูงขึ้น โดยในงวดไตรมาส 1 ปี 60/61 ราคาวัตถุดิบสูงขึ้นราว 18% มาที่ 14,900 บาท/ตัน จากปีก่อนอยู่ที่ 12,600 บาท/ตัน และยังมีแนวโน้มสูงขึ้น ซึ่งจะกดดันผลกำไรของบริษัท
ส่วนความคืบหน้าการขายเตาถลุงเหล็กขนาดเล็ก(MBF) ขณะนี้เจรจาขายให้กับบริษัทในอินเดียแล้วและได้ราคาสุดท้าย แต่อยู่ในขั้นตอนการจ่ายเงินและการขนย้ายเครื่องจักร คาดว่าจะได้ข้อสรุปภายในเดือน ก.ย.นี้